SKRIFTLIG FORESPØRGSEL P-2395/02

af Hiltrud Breyer (Verts/ALE) til Kommissionen

(30. juli 2002)

Om: Medlemsstaternes kontrol med ulovligt bestrålede, umærkede levnedsmidler

I juni 2002 foretog den britiske levnedsmiddelkontrol UK Food Standards Agency (FSA) en undersøgelse, som viste, at der sælges bestrålede levnedsmidler i Det Forenede Kongerige i modstrid med de gældende regler. Der blev foretaget kontrol af krydderurter, krydderier, kosttilskud og forskellige typer rejer. Ingen af disse levnedsmidler var mærket som bestrålede, hvilket er i modstrid med EU-reglerne og de britiske regler. 42 % (58 ud af 138) af kosttilskuddene var blevet bestrålede eller indeholdt bestrålede ingredienser. Fem prøver af rejer og en krydderiprøve var ligeledes blevet bestrålet. I Det Forenede Kongerige er det i øjeblikket kun tilladt at sælge korrekt mærkede bestrålede krydderurter og krydderier.

Ureglementeret bestråling af levnedsmidler udgør en potentiel sundhedsrisiko, og overtrædelser af de gældende mærkningsregler for bestrålede levnedsmidler er vildledende over for forbrugerne. I de seneste år er der gentagne gange blevet solgt ulovligt bestrålede, umærkede levnedsmidler i EU, selv om der nu findes kontrolmetoder til at påvise, at bestråling har fundet sted. Det er tænkeligt, at sådanne levnedsmidler fortsat sælges til forbrugerne i mange EU-medlemsstater og navnlig i de medlemsstater, der ikke foretager kontrolundersøgelser.

Hvilke initiativer agter Kommissionen at gennemføre til opfølgning af de foruroligende resultater af FSA-undersøgelsen?

Hvordan sikrer Kommissionen, at medlemsstaterne opfylder de krav, der er fastsat i direktiv 1999/2/EF(1) og direktiv 1999/3/EF(2)?

Kan Kommissionen oplyse, hvor mange kontrolundersøgelser der er gennemført i medlemsstaterne for at påvise en eventuel bestråling af levnedsmidler, og med hvilke resultater?

(1) EFT L 66 af 13.3.1999, s. 16.

(2) EFT L 66 af 13.3.1999, s. 24.

Svar afgivet på Kommissionens vegne af David Byrne

(20. september 2002)

Europa-Parlamentets og Rådets direktiv 1999/2/EF af 22. februar 1999 om indbyrdes tilnærmelse af medlemsstaternes lovgivning om levnedsmidler og levnedsmiddelingredienser, som er behandlet med ioniserende stråling, trådte i kraft den 20. september 2000. Alle bestrålede levnedsmidler på markedet har siden den 20. marts 2001 skullet leve op til kravene i direktiv 1999/2/EF.

Bestråling af tørrede aromatiske krydderier, herunder krydderurter, er tilladt i Fællesskabet (Europa-Parlamentets og Rådets direktiv 1999/3/EF af 22. februar 1999 om opstilling af en fællesskabsliste over levnedsmidler og levnedsmiddelingredienser, som er behandlet med ioniserende stråling). Derudover opretholder fem medlemsstater deres nationale tilladelser(1) vedrørende visse levnedsmidler i overensstemmelse med artikel 4, stk. 4, i direktiv 1999/2/EF.

I henhold til artikel 6 i direktiv 1999/2/EF skal alle bestrålede levnedsmidler eller bestrålede ingredienser, der indgår i sammensatte ingredienser i levnedsmidler, mærkes med ordene bestrålet eller behandlet med ioniserende stråling.

Med henblik på håndhævelse af korrekt mærkning eller sporing af bestrålede produkter, som ikke er tilladte, er en række analysemetoder blevet standardiseret af Den Europæiske Standardiseringsorganisation (CEN) efter mandat fra Kommissionen.

I henhold til artikel 7, stk. 3, i direktiv 1999/2/EF skal medlemsstaterne hvert år meddele Kommissionen:

- resultaterne af den kontrol, der er foretaget i anlæg, der foretager ioniserende stråling, og

- resultaterne af den kontrol, der er foretaget i markedsføringsleddet.

Visse medlemsstater gennemførte ikke rettidigt direktiv 1999/2/EF og 1999/3/EF i den nationale lovgivning, dvs. inden den 20. september 2000. Kommissionen iværksatte overtrædelsesprocedurer mod disse medlemsstater. I mellemtiden er direktiverne blevet gennemført i alle medlemsstaterne.

Kommissionen har anmodet medlemsstaternes myndigheder om at forelægge resultaterne af den kontrol, der er foretaget i anlæg, der foretager bestråling, og resultaterne af den kontrol, der er foretaget i markedsføringsleddet i perioden fra den 20. september 2000 til den 31. december 2001. Kommissionen er på nuværende tidspunkt ved at samle oplysningerne i en rapport med titlen Det Europæiske Fællesskabs første rapport om behandling af fødevarer med ioniserende stråling, som bliver offentliggjort i De Europæiske Fællesskabers Tidende.

I Det Forenede Kongerige har myndighederne opdaget, at 42 % af visse kosttilskud på markedet er bestrålede. De fleste af disse produkter er ikke særlig almindelige (aloe vera, lucerne, katteklo, djævleklo, hvidløg, ingefær, ginkgo biloba, ginseng, guarana, kava kava, saw palmetto, silymarin, turmeric). Da behandling af disse produkter med ioniserende stråling ikke er tilladt i Fællesskabet, oplyste Kommissionen medlemsstaterne om disse resultater inden for rammerne af Den Stående Komité for Fødevarekæden og Dyresundhed og bad medlemsstaterne kontrollere denne sektor med henblik på at sikre, at kravene i direktivet overholdes.

Med undtagelse af disse kosttilskud viser medlemsstaternes fødevarekontrolmyndigheders resultater dog, at der overordnet set kun findes få bestrålede produkter på markedet, som ikke er mærket som bestrålet (ca. 0,5 %) Disse produkter er i hovedsagen krydderier, krydderurter og levnedsmidler indeholdende krydderier eller krydderurter samt i begrænset omfang frølår, forskellige former for rejer og grøntsager.

I alt er mere end 6 500 fødevareprøver, inklusive de strålebehandlede kosttilskud i Det Forenede Kongerige, blevet kontrolleret, hvoraf ca. 1,5 % var strålebehandlet, men ikke mærket hermed. Nogle af disse, især de fleste kosttilskud, må ikke behandles med ioniserende stråling i Fællesskabet. Kommissionen forventer, at antallet af strålebehandlede kosttilskud vil falde stærkt som en følge af den yderligere kontrol udført af fødevarekontrolmyndighederne i medlemsstaterne. På grundlag af disse resultater er Kommissionens foreløbige konklusion, at fødevareproducenterne i stort omfang overholder bestemmelserne i direktiv 1999/2/EF.

Yderligere oplysninger om bestråling af levnedsmidler kan findes på webstedet for GD for Sundhed og Forbrugerbeskyttelse under Kommissionen på følgende adresse: http://europa.eu.int/comm/food/fs/sfp/sfp_index_en.html.

(1) EFT C 174 af 20.7.2002.